Trotz au de grosse u chlyne widrigkeite (mir isch zum bischpiu churz nach Adelaide mis porte-monnaie abhande cho. Wonis uf dr polizeischtazion ha abghout, hei zwar 50-60A$ bargäut gfäut, aber visacharte, pass etc. sy no dört gsy. Dr Aldi het 3 tag vor Melbourne feschtgschteut, dass o d hingerradfäuge am arsch  isch gsy), wo üs im südliche gebiet sy widerfahre, hei mers bis Melbourne gschafft. Vom ygang zur schtadt bis zu üsere ungerkunft bi re internet-bekanntschaft vom Aldi sys 85km gsy. Mir hei ziemli zieusicher die richtige schtrasse dür ds zäntrum vor schtadt gfunge. Schliesslech hei mer nume no müesse ufem richtige HWY fahre. Aber dä hets in sech gha. Ei hügu het sech a nöchscht greiet. Ziemli usglougt sy mer när z Belgrave aacho. Mir hei jetz zwöi tag hingerenang 145km zrügg gleit - urschprünglech hei mer die schtrecki i drü tage wöue bewäutige. Aber när hei mers wöue wüsse. U es het sech uf jede fau glohnt.